Hond skenk bloed om kat se lewe te red | Maroela Media
Kim Edwards, die eienaar van die kat, was Vrydag histeries toe haar gemmerkat, Rory, verlam geraak het nadat hy per ongeluk rottegif ingekry het. Sy het met die kat na haar plaaslike veearts in Tauranga gehaas.
Kate Heller, die veearts, het gesê die kat se toestand het vinnig verswak en hy het dringend 'n bloedoortapping benodig om te oorleef, maar daar was nie genoeg tyd om 'n monster na die laboratorium te stuur om die kat se bloedgroep te bepaal nie. Sy het besluit om hondebloed te gebruik om die kat se lewe te red, met die wete dat die kat dadelik sou sterf as dit die verkeerde bloedgroep is.
Edwards het met haar vriendin, Michelle Whitmore, in verbinding getree. Whitmore het aangebied dat haar swart labrador, Macy, gebruik kan word vir die bloedoortapping.
Heller het gesê sy het nog nooit vantevore só operasie uitgevoer nie en dit is baie selde dat so 'n prosedure gedoen word. "Mense gaan dink dit klink vreemd, en dit is, maar dit was 'n sukses en 'n kat se lewe is gered," het Heller aan die Herald gesê.
"Die veearts het die ekstra myl geloop. Dit is ongelooflik dat dit gewerk het," het Edwards gesê. "Dit gaan goed met Rory, hy het nog nie begin blaf nie."